**Канспект занятка па адукацыйнай вобласці** **“Дзіця і прырода”** **“На лясной палянцы”**

**Праграмныя задачы:** фарміраваць уяўленні дзяцей пра дзікіх жывёл і іх дзіцянят, сезонныя змяненні ў жыцці жывёл, іх патрэбнасці ў цяпле, жытле, ежы; развіваць увагу, памяць, мысленне, уяўленне, мову; выхоўваць беражлівыя адносіны да жывёл, жаданне клапаціцца пра іх.

**Ход занятку:**

**1. Арганізацыйны момант.**

- Дзеці, зноў наступіла раніца і мы ўсе разам!

 - Добрай раніцы вочкі!

- Добрай раніцы ножкі!

- Добрай раніцы ручкі!

- Добрай раніцы ўсім!

**2. Асноўная частка.**

Дзеці, чуеце нехта плача за дзвярыма? Давайце паглядзім хто там. Глядзіце дык гэта верабейчык да нас прыляцеў пагрэцца. А чаму ён просіцца пагрэцца? Чаму яму холадна? Давайце мы яго сагрэем сваім дыханнем і цяплом. Набярыце носікам паветра і падуйце на верабейчыка.

**Дыхальнае практыкаванне “Сагрэем птушачку”**

* Ой, глядзіце ён заварушыўся. Верабейчык пагрэўся і запрашае нас у лес на лясную палянку. А скажыце , якая зараз на двары пара года? Вам цікава паглядзець, што адбываецца зімой у лесе? Каго можна сустрэць у лесе?

**Адгадванне загадак**

1. Даўгавухі і касы

Скача без аглядкі

Ад ваўкоў і ад лісы

Хто знайшоў адгадку?

2. Яшчэ загадка:

У дрэве хатка,

Арэшкаў горка,

Гаспадыня- …

3.Рыжая з пушыстым хвастом

Жыве ў лесе пад кустом.

4. Што за гаспадар лясны

спіць пад снегам да вясны,

 Ну, а летам да калод

Ходзіць красці чужы мёд?

5. Хто зімой халоднай

Ходзіць злы, галодны.

* Я вам прапаную адправіцца ў лес на палянку. Але нам патрэбна цёпла апрануцца.

**Гульня “Апранаемся на прагулку.”**

Дзеці імітуюць рухі згодна слоў.

* Абуваем ножкі ў цёплыя сапожкі, шапку на галоўку. На рукі пальчаткі. У добры шлях рабяткі!
* Дзеці станавіцеся за мной. У лес мы пойдзем гуляць. Будзем весела шагаць.
* А вось мы і на палянцы. Глядзіце, а хто гэта за елачкай схаваўся. Як зайчык скача? А якога колеру ён зімой? Што ён любіць есці? Давайце мы з ім пагуляем, каб яму было весялей.

**Гульня “Зайка беленькі сядзіць”**

* А каго баіцца зайка? Якога колеру ліса? Які хвост у лісы? Як называецца домік у лісы? Як называюць дзетак лісы?

–Дзеці, ліса хоча каб вы дапамаглі дзеткам знайсці сваіх мам.

**Гульня “Дапамажы зверанятам знайсці сваіх матуль”**

Дзеці ідуць далей.

* І на ёлцы снег, снег,

І пад ёлкай снег, снег.

А пад снегам спіць мядзведзь,

Ціха ,дзеці, не шумець!

* Ой. глядзіце колькі снега намяло, дык гэта мядзведзь спіць. Як называецца домік, дзе спіць мядзведзь? Мядзведзь які? А чаму нельга шумець? Правільна, трэба клапаціцца пра тых, хто хоча спаць.

Дзеці крочаць далей.

* Дзеці, вам падабаецца ў лесе? Ой! А хто гэта тут схаваўся пад елкай? (Ваўчок)
* Ваўчок, мы хочам з табой пагуляць.

**Гульня “Воўк-ваўчок”**

Ідуць далей, бачаць намаляваныя сляды. Па слядах знаходзяць звяроў, якія хадзілі па лесе.

* А чым харчуюцца ў лесе зімой звяры?

**Д\г “Хто чым харчуецца?”**

3. Рэфлексія

* Дзеці, ці спадабалася вам падарожжа ў лес? З кім вам больш за ўсё спадабалася гуляць?
* Вось ляжаць сняжынкі. Калі вам спадабалася наша падарожжа, то вазьміце белую сняжынку, а калі не – то сінюю. Павесце свае сняжынкі на ёлачку.

Выхавацель звяртае ўвагу на ўпрыгожаную ёлачку і робіць вынік, які настрой ў дзетак.